《中秋张来仪宅赏月》
元代·王行

隐君家住虹桥南，美景良辰性所耽。适当平分秋色夜，赏月邀朋同盍簪。

座间文会总知己，胸襟洒落无留含。仰观太虚云雾卷，星宿敛迹山藏岚。

穹穹窿窿天上下，万里一色垂青蓝。须臾白莲出东海，凌高直涌凭谁探。

漫流金波澈银汞，光辉如昼明相涵。玉蟾吐彩耀孤镜，冰轮碾空脱两骖。

只疑顾兔捣灵药，因依桂影长毵毵。诸公乐玩豪兴发，浮觞觅句崇高谈。

争奇衒巧各有味，如啖蜜蜡回香甘。商仙问歌词韵胜，阳春寡和吾当惭。

却怜此月不易得，一别一载理所谙。商飙扇凉繁露泫，啼螀绕阶凄以韽。

后期未审果何境，不如引满直抵酣。於焉就室相枕藉，邻鸡喔喔将鸣三。

作者简介：（1331—1395）元明间苏州府吴县人，字止仲，号淡如居士，又号半轩，亦号楮园。淹贯经史百家，议论踔厉。元末授徒齐门，与高启、徐贲、张羽等号为十友，又称十才子。富人沈万三延为家塾师。明洪武初，有司延为学官。旋谢去，隐于石湖。赴京探二子，凉国公蓝玉聘于家馆。蓝玉党案发，行父子坐死。能书画，善泼墨山水，有《二王法书辨》，另有《楮园集》、《半轩集》等。